《登师姑岩怀古十韵》
宋代·蒲寿宬

郭中爱青山，推窗纳青碧。
不见山中人，白云自堆积。
登睇廓悠悠，此眼亦已窄。
但见寰中尘，不见尘中客。
相去讵几许，恍若万里隔。
日暮攀崔嵬，泫然感畴昔。
蜀道无人行，嵩山绝蹄迹。
岂无九回肠，安得双飞翮。
倾我百壶酒，抚此千丈石。
不知蜡屐翁，著得几量屐。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。